钦定古今图书集成/理学汇编/文学典/第031卷 > 丘灵鞠
## 钦定古今图书集成/理学汇编/文学典/第031卷 > 丘灵鞠

按《南齐书文学传》：“灵鞠，吴兴乌程人也。祖系，秘书监。
灵鞠少好学，善属文。与上计，仕郡为吏。州辟从事，诣
领军沈演之，演之曰：‘身昔为州职，诣领军谢晦，宾主
坐处，政如今日。卿将来或复如此也’。举秀才，为州主
簿，累迁员外郎。宋孝武、殷贵妃亡，灵鞠献挽歌诗三
首，云：‘云横广阶暗，霜深高殿寒’。帝摘句嗟赏。除新安”
王北中郎参军，出为剡乌程令，不得志。泰始初，坐东
贼党锢数年。褚渊为吴兴，谓人曰：“此郡才士，唯有丘
灵鞠及沈勃耳。”乃启申之，明帝使著《大驾南讨纪论》。
久之，除大尉参军，转安北记室，带扶风太守，不就。为
尚书三公郎，建康令，转通直郎，兼中书郎。昇明中，迁
正员郎，领本郡中正，兼中书郎如故。时方禅让，太祖
使灵鞠参掌诏策。建元元年，转中书郎，中正如故，敕
知东宫手笔。寻又掌知国史。明年，出为镇南长史、寻
阳相，迁尚书左丞。世祖即位，转通直常侍，寻领东观
祭酒。灵鞠曰：“人居官愿数迁，使我终身为祭酒，不恨
也。”永明二年，领骁骑将军。灵鞠不乐武位，谓人曰：“我
应还东掘顾荣冢。”江“南地方数千里，士子风流，皆出
此中。顾荣忽引诸伧渡，妨我辈涂辙，死有馀罪。”改正
员常侍。灵鞠好饮酒，臧否人物。在沈渊座见王俭诗，
渊曰：“王令文章大进。”灵鞠曰：“何如我未进时？”此言达
俭。灵鞠，宋世文名甚盛，入齐颇减，蓬发弛纵，无形仪，
不治家业。王俭谓人曰：“丘公仕宦不进，才亦退矣。”迁
长沙王车骑长史、大中大夫，卒。著《江左文章录》，序，起
太兴，讫元熙，文集行于世。